Lugversorging by Gautengse hospitale gee die geesDie Steve Biko- Akademiese hospitaal in Pretoria. (Foto: ANA) Die DA sê chirurge werk in gevaarlike hoë temperature by die Charlotte Maxeke Johannesburg Hospitaal (CMJH) nadat die lugversorging vandeesweek – te midde van hemelhoë temperature – die gees gegee het. Dit is die tweede groot hospitaal wat se lugversorging in die warm weer ingekonk het. Die lugversorging by die Steve Biko-hospitaal in Pretoria het verlede week gebreek. “Dit is ŉ risiko om in die hoë temperature operasies uit te voer omdat dit die gevaar van infeksie verhoog, maar chirurge is huiwerig om operasies by CMJH te kanselleer omdat die operasie-waglyste so lank is,” sê Jack Bloom, die DA se woordvoerder oor gesondheid in Gauteng. “Staatshospitale het dringend opknappingswerk nodig. Dit word swak gedien deur ŉ berugte en korrupte Gautengse departement van infrastruktuurontwikkeling.” Die VF Plus sê die gebeure is ŉ voorbeeld van hoe sake in hospitale gaan uitsien indien die Nasionale Gesondheidsversekering (NGV) deurgevoer word. Philip van Staden, die VF Plus se woordvoerder oor gesondheid, sê die party het reeds met die minister van gesondheid, dr. Joe Phaahla, oor die krisis geskakel en gevra dat die nasionale departement van gesondheid ingryp. “Dit is onaanvaarbaar dat pasiënte konstante pyn moet verduur weens ŉ gebrek aan beplanning en instandhouding,” sê Van Staden. Hy sê die wetsontwerp op die NGV moet dadelik onttrek word en eers weer oorweeg word wanneer alle gebreke in staatshospitale reggestel is. Die NGV kan nie met die huidige krisis in die openbare gesondheidstelsel enigsins oorweeg word nie. “Daar is reeds ŉ enorme agterstand van 175 000 operasies landwyd weens verskeie tekortkominge wat deur die regering self in die Covid-19-tydperk veroorsaak is en die onbevoegdheid wat tans aan regeringskant bestaan om dit reg te stel, spreek boekdele. “Die huidige krisis by Steve Biko is nie ŉ nuwe krisis nie,” sê Van Staden. Hy sê die provinsiale en nasionale departemente van gesondheid moet ophou om elke keer die blaam te verskuif na die provinsiale en nasionale departemente van infrastruktuur en openbare werke en toesien dat die kantoor vir die nakoming van gesondheidstandaarde behoorlik toegerus word. “Dié kantoor moet ten volle funksioneer sodat alle hospitale en klinieke behoorlik geïnspekteer kan word om toe te sien dat daar aan wetlike voorskrifte voldoen word om veilige gesondheidsorg van gehalte aan Suid-Afrikaners te lewer.” Van Staden sê die politieke wil ontbreek om op te tree en dat die ANC-gedrewe beleid en ideologie eenkant toe geskuif moet word en daadwerklik aandag gee word aan die probleme in die openbare gesondheidsorgsektor. Bloom sê ook groot hospitale soos Steve Biko en CMJH moet toegelaat word om hul eie instandhouding te doen en moet kontrakteurs aanstel wat die werk behoorlik kan doen. Die afwenteling van instandhouding- en kleiner kapitaalprojekte behoort ook te help met probleme soos die watertekorte wat tans by die Helen Joseph- en Rahima Moosa-hospitaal in Johannesburg ondervind word. “Die groot slagoffers is pasiënte wie se operasies gekanselleer word en personeel wat ongelooflik gespanne is weens die swak toestande waaronder hulle werk,” sê Bloom.